Frederikshavn Havn har vokseværk. Anden etape af havneudvidelsen er ved at blive forberedt og projektet kan resultere i op til 250 nye arbejdspladser.

En stor havneudvidelse er allerede i gang i Frederikshavn, og nu kan en ny udvidelse være på trapperne. Frederikshavn Havns bestyrelse indleder torsdag arbejdet med at forberede anden etape af havneudvidelsen. Det oplyser Frederikshavn Havn i en pressemeddelelse. - På baggrund af kontrakterne med blandt andre Modern American Recycling Services og et igangværende projekt med Orskov Yard omkring ny dokkapacitet, er vi tæt på udsolgt af såvel kajfaciliteter som baglandsarealer i Etape 1, siger Bo Uggerhøj, bestyrelsesformand i Frederikshavn Havn. Havnens bestyrelse vil derfor planlægge endnu en udvidelse. - Af hensyn til fortsat at kunne udvikle havnens aktiviteter, giver de førnævnte projekter os grundlag for allerede nu at undersøge mulighederne for en kapacitetsforøgelse med yderligere 400 meter kaj og 14 meter dybgang. Det sker for at kunne realisere andre igangværende projekter med såvel nye som eksisterende kunder, siger Bo Uggerhøj. Første etape af havneudvidelsen ventes at være færdig 1. april 2018. - Der er sket meget siden, vi underskrev kontrakten med Per Aarsleff på Etape 1 i august 2015, og det viser sig nu, at forberedelsen til 14 meter dybgang var en yderst fornuftig beslutning. Det kommer tidligere end forventet, at vi nu kan undersøge yderligere udvidelse, men de indgåede kontrakter og de projekter, vi pt. forhandler om viser os, at en uddybning til 14 meter har stort potentiale, siger Mikkel Seedorff Sørensen, direktør i Frederikshavn Havn. Der er investeret 570 millioner kroner i den første del af havneudvidelsen, og Frederikshavn Havn forventer, at anden etape af havneudvidelsen vil resultere i mellem 200 og 250 nye arbejdspladser. - Det glæder os som ejer, at Frederikshavn Havn er så stor en styrke for vores område, og at såvel nye som eksisterende kunder er klar til at investere i havnen. Det beviser, at vores valg af erhvervsstrategi er rigtigt, siger Birgit S. Hansen (Socialdemokratiet), borgmester i Frederikshavn Kommune.